SL Uradni list Evropske unije C 2/3

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 2/03)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„CAPÃO DE FREAMUNDE“

Št. EU: PT-PGI-0005-0846-10.1.2011

ZGO ( X ) ZOP ( )

1. Ime

„Capão de Freamunde“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in drobovina)

3.2 Opis proizvoda, za katerega se uporablja ime iz točke 1

Capão de Freamunde je proizvod iz vseh počasi rastočih pasem vrste atlantskega petelina Gallus domesticus, kastriranega pred spolno dozorelostjo in namenjenega izključno proizvodnji kakovostnega mesa ter od zgodnjega začetka rejenega na geografskem območju, ki je opredeljeno v nadaljevanju, v skladu z opisanimi pravili prehrane.

Uporabljata se samo pasmi Redbro z operjenim vratom in Redbro golovrati petelin ali portugalske pasme, značilne za severno Portugalsko: Pedrês Portuguesa, Preta Lusitânica in Amarela.

Kopuni „Capão de Freamunde“ se dajo v prodajo, kot sledi:

(a) živi, stari 10 do 11 mesecev, ustrezno označeni;

(b) v obliki trupov perutnine, zaklane v starosti 10 do 11 mesecev, ustrezno pakiranih in označenih, oskubljenih in brez glave, vendar pakiranih z jetri in mlinčki (splošno znanimi kot „drobovina“);

(c) v obliki zamrznjenih trupov perutnine, zaklane v starosti 10 do 11 mesecev.

Zaradi metode proizvodnje, ki se uporablja na geografskem območju, ima proizvod kopun „Capão de Freamunde“ naslednje značilnosti:

(i) Fizične značilnosti

Živi kopuni: barva perja: rdeča do živo rdeča; nimajo grebena in brade; oblika prsi: široke z veliko mišičnega tkiva; krača: rumena; barva kože: rumena; stopalo: luskavo, široko in rumeno; stegna: dobro razvita in mišičasta; teža kopunov: 5 do 7 kg.

Trupi kopunov: rumenkaste barve; videz: gladek; koža: tanka, gladka, hidrirana in brez močno opaznih por; teža trupov: od 3 do 4,5 kg.

(ii) Organoleptične značilnosti

Surov trup kopuna „Capão de Freamunde“ ima kožo enakomerno rumenkaste barve, rdečkasto mišično tkivo in rahlo mehke notranje maščobne dele. Meso ima rahlo aromo po surovem mesu (aroma domače perutnine) s skoraj nezaznavnim vonjem po krvi (ki spominja na jetra ali kovino) ali žaltavem. Pečeno meso kopuna „Capão de Freamunde“ je zmerno mehko, po čvrstosti nekoliko spominja na testo (spužvasto), zanj pa je značilna izrazita sočnost na začetku, ki se razvija do konca žvečenja, pri čemer se meso rahlo lepi na zobe. Meso ima blago aromo mesa na žaru in kuhane kože, a brez vonja po žaltavem. Meso ima zmerno izrazit okus in skoraj nima okusa po žaltavem ali krvi (ki spominja na jetra ali kovino) ali surovem mesu (domača perutnina).

(iii) Kemijske značilnosti (lipidni profil)

Pri kopunu „Capão de Freamunde“ je delež enkrat nenasičenih maščobnih kislin 42 do 45,50 %, vsebnost oleinske kisline pa 35,5 do 40 %.

3.3 Surovine (samo za predelane proizvode)

—

3.4 Krma (samo za proizvode živalskega izvora)

Rastlinske vrste, ki se uporabljajo v prehrani kopuna „Capão de Freamunde“ in so osnova njegove prehrane, so avtohtone vrste v navedeni regiji. To so koruza Zea mays L, v zrnju ali mleta, ki pomeni največji delež žita v prehrani, njen delež v celotni krmi pa ne sme biti manjši od 60 %, ter vrste trav in širokolistnega plevela Holcus mollis, Lolium multiflorum in Plantago lanceolata L.

Krma, ki se zagotavlja živalim do starosti dveh mesecev in/ali žive teže 1 kg, temelji predvsem na prehrambni „skodeli“ iz koruzne moke, narezanega krmnega ohrovta ter riževih in/ali koruznih zrn, običajno rumene sorte.

Živali imajo od starosti petih tednov naprej podnevi stalen dostop do površin na prostem, ki jih prekriva rastlinje, izhod na prosto pa jim je omogočen od zore do mraka. Površine na prostem, ki so prekrite z rastlinjem, morajo meriti najmanj 2 m2/piščanca ali 4 m2/kopuna in imeti srednjo do srednje visoko gostoto trave (višine 6 do 15 cm), ki je enakomerno razporejena, površina, na kateri je gostota nižja od povprečne, pa ne sme preseči 30 % skupne površine.

Od kastracije pri starosti med 3 in 4 meseci do zakola ali prodaje žive živali mora krma ad libitum vsebovati vsaj 80 % rumene ali bele koruze, mlete ali v zrnju, preostali del pa lahko vključuje odpadno moko za peko, krmni ohrovt, samoniklo rastlinje in žitna semena.

Če se kot dodatek in zgolj zaradi začasnega pomanjkanja naravne krme uporablja komercialno dostopna krma, mora ta krma vsebovati najmanj 80 % žit. Nikakor pa komercialno dostopna krma ne sme preseči 20 % krme v celotnem življenjskem ciklu živali.

Krmljenje s komercialno dostopno krmo je treba prekiniti 5 dni pred zakolom.

3.5 Posebne faze proizvodnje, ki jih je treba izvajati na opredeljenem geografskem območju

Kopun „Capão de Freamunde“ se od zgodnjega začetka vzreja le na kmetijskih gospodarstvih na opredeljenem geografskem območju, kjer tradicija vzreje kopunov ter znanje in izkušnje, povezane s kastracijo živali, zagotavljajo pristnost proizvoda. Ni nujno, da piščanci, pripeljani na navedena kmetijska gospodarstva, izvirajo z opredeljenega geografskega območja.

3.6 Posebna pravila za rezanje, ribanje, pakiranje itn.

Zamrzovanje trupov se opravi le po naročilu in če je proizvod namenjen izvozu.

3.7 Posebna pravila za označevanje

Na oznaki morajo biti navedene besede „Capão de Freamunde IGP“ in logotip proizvoda, kot je prikazano v nadaljevanju.

4. Jedrnata opredelitev geografskega območja

Kopuni „Capão de Freamunde“ se vzrejajo na kmetijskih gospodarstvih na geografskem območju, ki je omejeno na naslednje občine in krajevne skupnosti, in sicer občina Paços de Ferreira: vse krajevne skupnosti; občina Lousada: krajevne skupnosti Boim, Casais, Covas, Cristelos, Figueiras, Lodares, Lustosa, Nespereira, Nevogilde, Nogueira, Meinedo, St. Estêvão, Silvares, Sousela, Ordem in Pias; občina Paredes: krajevne skupnosti Beire, Duas Igrejas, Vilela, Lordelo, Sobrosa, Cristelo in Louredo.

5. Povezava z geografskim območjem

5.1 Značilnosti geografskega območja

Geografsko območje proizvodnje vključuje namakalne površine in povirje rek, ki določajo meje občine Paços de Ferreira, zaradi česar je območje sekundarno povodje, od koder se voda izteka v reko Ferreira. Na opredeljenem geografskem območju povodje poleg same reke vključuje še pritoke Carvalhosa, Eiriz in Taio. To je namakalno območje s terasami na nadmorski višini 150 do 600 metrov, kjer povprečna mesečna temperatura zraka na območju proizvodnje znaša približno 15 °C, z občutnimi razlikami med najnižjimi in najvišjimi temperaturami, ki nihajo med 12 °C in 18 °C.

To blago podnebje je idealno za dober razvoj kopunov „Capão de Freamunde“, saj spodbuja rast različnih vrst trave in širokolistnega plevela (samoniklo rastlinje Holcus mollis, Lolium multiflorum in Plantago lanceolata L.), ki so najprimernejše za prehrano kopunov.

Po drugi strani več stoletij stari tradicionalni načini reje, ki jih uporabljajo rejci, kot so zagotavljanje stalnega dostopa podnevi do površin na prostem, ki jih prekriva samoniklo rastlinje, ločitev kopunov po kastraciji od druge perutnine ter posebnost reje kopunov, pri čemer vsaka kmetija vzreja perutnino istega porekla, vrste, pasme in starosti, zagotavljajo uravnoteženo življenje vseh živali, saj imajo od starosti petih tednov naprej podnevi stalen dostop do naravnih travišč ter živijo v naravnem okolju na prostem, pri nizki gostoti živali in brez stresa. Živali imajo od starosti petih tednov naprej podnevi stalen dostop do površin na prostem, ki jih prekriva rastlinje, izhod na prosto pa jim je omogočen od zore do mraka.

Opredeljeno geografsko območje je del Portugalske, kjer se koruza prideluje že stoletja, zato je v krmi za kopune največ tega žita, in sicer njegov delež znaša najmanj 60 % vse krme za kopune.

Lokalni način proizvodnje se je razvijal več generacij in se uporablja še danes, kar dokazuje obstoj človeškega znanja in izkušenj, ki so povezane s posebnostmi regije. V zgodovinskih virih je navedeno, da sega tradicija reje kopunov v Freamundeju v čas antičnega Rima. Ta dejavnost je bila gospodarsko tako pomembna, da je bilo desetine mogoče plačevati v kopunih že v 12. stoletju. V srednjem veku (od 5. do 15. stoletja) se je s kopuni „Capão de Freamunde“ plačevalo davke fevdalnim gospodom in duhovščini, saj so ti zelo cenili navedeno perutnino.

Prireditev Feira dos Capões (sejem kopunov) poteka vsako leto 13. decembra, uradno pa je bila ustanovljena leta 1719 s kraljevim odlokom kralja Janeza V. z dne 3. oktobra istega leta.

Nekateri znanstveniki poudarjajo, da je to srednjeveški običaj, saj je že v dokumentih iz 15. stoletja navedena tradicija, da so v župniji „freguesia di Salvador de Friamunde…“ perutnino skopili in jo prodajali.

5.2 Posebnosti proizvoda

Kopun „Capão de Freamunde“ se vzreja izključno iz počasi rastočih vrst in pasem, ki se pazljivo kastrirajo in vzrejajo v prosti reji, pri čemer njihova prehrana povečini temelji na naravnih traviščih in se dopolnjuje z žiti, zlasti koruzo. Celotni življenjski cikel kopunov je sestavljen tako, da kopuni dosežejo popolno zrelost malo pred božičem.

Njihovi trupi se od trupov druge perutnine, vzrejene na običajen način, jasno ločijo po večji teži, intenzivnejši barvi, širokih prsih z veliko mišičnega tkiva ter tanki, gladki in hidrirani koži. Tudi po kuhanju se trupi kopunov „Capão de Freamunde“ jasno ločijo od trupov običajne perutnine, saj je njihovo meso zmerno mehko in po čvrstosti nekoliko spominja na testo ter je zelo sočno in nima nenavadnega vonja.

Druga posebnost je do neke mere uravnotežen lipidni profil, saj je delež enkrat nenasičenih maščobnih kislin znatno večji kot pri drugem perutninskem mesu, delež nasičenih maščob pa je nižji.

5.3 Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Proizvod in geografsko območje sta povezana z značilnostmi tal, podnebnimi in človeškimi dejavniki. Blago podnebje je idealno za dober razvoj kopunov „Capão de Freamunde“, saj spodbuja rast različnih vrst trave in širokolistnega plevela (samoniklo rastlinje), ki so najprimernejše za krmo kopunov, pa tudi pridelavo koruze in drugih rastlin, ki se uporabljajo v celotnem življenjskem ciklu kopunov. Prav tako omogoča, da so živali večino življenja na prostem in imajo tako dovolj prostora za počasno rast v nestresnem okolju.

Ta več stoletij star tradicionalni način reje kopunov omogoča vzrejo tolstih in rejenih živali s čvrstim, vendar mehkim mesom, ki je okusnejše in sočnejše od mesa druge perutnine.

Ta naravna prehrana živali v kombinaciji s prostorom, v katerem se vzrejajo, zagotavlja uravnoteženo lipidno sestavo mesa, čeprav je delež enkrat nenasičenih maščobnih kislin znatno večji kot pri drugem perutninskem mesu, večja pa je tudi vsebnost oleinske kisline.

Kopun je avtentični proizvod gosto poseljene in dobro razvite krajevne skupnosti Freamunde v občini Paços de Ferreira v okrožju Porto. Običaj kastracije mladih petelinov, zaradi česar ti postanejo tolstejši in mehkejši, se na območju krajevne skupnosti in v njeni okolici ohranja že dolgo. Splošno znano je, da je običaj kastracije perutnine in njene prodaje zelo star ter da so ga v župniji, takrat poimenovani „Salvadori de Friamunde“, poznali že v srednjem veku.

Sejem kopunov „Capão de Freamunde“ je znan še danes in privabi veliko turistov. Ta sejem, ki so ga prirejali že v 15. stoletju, poteka na isti dan kot katoliški praznik svete Lucije, zavetnice slepih.

Kopuni „Capão de Freamunde“ se tradicionalno jedo v zimskih mesecih (od novembra do januarja) in vplivajo na prehranjevalne navade območja proizvodnje, pri čemer se jih največ poje v božičnem času. Prebivalci regije se z njimi tudi obdarijo ob božiču, kar dokazuje, da ima ta proizvod zanje pomembno simbolično vrednost.

Zaradi posebnosti in značilnosti vzreje kopunov „Capão de Freamunde“ so se razvile posebne gastronomske jedi, ki so v regiji že postale tradicionalne in so del osnovne ponudbe lokalnih restavracij ter vse bolj razširjajo sloves kopunov. Ni presenetljivo, da recept za kopuna „Capão de Freamunde“, ki je že dosegel tradicionalni status in sloves, tj. „pečeni kopun Capão de Freamunde, polnjen z drobovino kopuna ter koščki klobase salpicão in šunke“, poudarja okus kopuna ter da ga vsako leto promovirajo na gastronomskem tekmovanju 12. decembra v Freamundeju, ki se ga udeleži več restavracij iz občine Paços de Ferreira, ki sodelujejo pri pobudi.

Sklic na objavo specifikacije proizvoda:

(člen 5(7) Uredbe (ES) št. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_capao.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.